De Ruyter gee leisels oor in MaartAndré de Ruyter, hoof van Eskom. (Foto: Jhua-Nine Wyrley-Birch) André de Ruyter se laaste dag as Eskom se hoof sal 31 Maart 2023 wees wanneer hy die leisels aan sy opvolger sal oorgee. De Ruyter het Woensdag as hoof by Eskom bedank te midde van toenemende druk dat hy uit sy pos verwyder moet word. Volgens Mpho Makwana, Eskom-raadsvoorsitter, het De Ruyter met sy bedanking ingestem om vir ’n bykomende tydperk buite die vasgestelde 30 dae aan te bly om kontinuïteit te verseker terwyl daar dringend met ’n soektog na sy opvolger begin word. “Dit was ’n eer en voorreg om Eskom en Suid-Afrika te dien. Ek wens alle hardwerkende mense van Eskom voorspoed toe,” het De Ruyter na sy bedanking gesê. Die Eskom-direksie het bevestig dat hy nie van voorneme is om die voorsitter as ’n tussentydse uitvoerende hoof te laat waarneem nie en dat bestuur die nette wyd sal span in die soeke na ’n gepaste kandidaat met die nodige kwalifikasies. Makwana het namens die Eskom-raad, bestuur en die hele Eskom-personeel De Ruyter bedank vir sy buitengewone diens aan die mense van Suid-Afrika. Pravin Gordhan, minister van openbare ondernemings, het gesê dat “André ’n enorme las namens Suid-Afrika gedra het”. “Ek wil hom bedank vir sy opoffering en veerkragtigheid in ’n moeilike pos,” het Gordhan gesê. Hy het verder gesê dat alle Eskom-bedrywighede normaalweg sal voortgaan. De Ruyter het nog in Oktober vanjaar aan Maroela Media bevestig dat hy nie van plan is om binnekort te bedank in soverre dit van hom afhang nie. De Ruyter is in 2020 as uitvoerende hoof van Eskom aangestel wat hom die elfde uitvoerende hoof van Eskom in 10 jaar gemaak het. De Ruyter se aanstelling het gevolg kort na Suid-Afrika vir die eerste keer in Desember van 2019 in fase 6-beurtkrag gedompel is. In ŉ poging om die kragreus te red, het De Ruyter sy sogenaamde omkeerplan reeds in 2020 begin uitrol. Dié plan sou in ŉ neutedop behels om enersyds Eskom se bedryfsbestendigheid te verseker en die moontlikheid van beurtkrag aan die ander kant te verminder. Tydens sy termyn het De Ruyter gemeen hy het in hierdie oogmerke geslaag deur van vrot appels in die bestuur, spesifiek op uitvoerende vlak, ontslae te raak. Afgesien hiervan het De Ruyter steeds groot eksterne politieke inmenging ervaar in die uitvoer van sy plig en mandaat teenoor die kragverskaffer. Voormalige Eskom-direksielede het die belange van ministers en oudpresidente bevorder deur selfs voor te sê wie aangestel moet word of bepaalde verskaffers te bevoordeel, eerder as om meriete voorop te stel. Onttakeling van die belangenetwerke van staatskaping binne Eskom was een van De Ruyter se grootste bestuursuitdagings. Staatskaping het verder ook die werkskultuur van die instelling volgens De Ruyter verwoes. Hierdie wesende een aspek wat De Ruyter ook probeer regruk het. De Ruyter het van die staanspoor af teenstand teen sy aanstelling gekry van partye soos die EFF. Die EFF was veral gekant teen die aanstelling van ŉ “wit man” as hoof van Eskom as staatsinstelling. In 2021 is De Ruyter ook ondersoek vir bewerings van rassisme teen hom. De Ruyter is daarvan beskuldig dat hy sy posisie probeer gebruik om ontslae te raak van swart verskaffers ten einde wit verskaffers te bevoordeel.